
Zsugorodó népesség – Változó Barcika A népességfogyás következményei Kazincbarcikán 

A különböző demográfiai trendek közül Magyarországon egyre jobban kezd teret nyerni a fokozott mértékű népesség fogyás, a települések zsugorodása, mely jelenleg még csak a hátrányosabb helyzetű települések, térségek életében mutatkozik meg. A folyamat, mely a korábbi évtizedekben leginkább a rurális térségekre volt jellemző, a ´90-es évek óta viszont az urbánus közeg életébe is mindinkább beférkőzik, bár a különböző városokban eltérő időtávlata és intenzitása van. E tanulmány arra a „kényesnek minősített” kérdésre próbál fényt deríteni, hogy hazai, zsugorodó városokra, - jelen esetben Kazincbarcikára - ez a jelentékeny népességfogyás milyen hatásokkal van, milyen változások, folyamatok figyelhetőek meg az urbanisztikai, kulturális valamint településüzemeltetési szempontok szerint.
A bevezetés kitér arra, hogy mely folyamatok hatására fordult meg a második világháború után kibontakozó, majd a ’80-as évekre kifulladó gazdasági fejlődéshez kapcsolódó népességrobbanás, illetve milyen lépésekben és ütemben történt, történik a lakosságszám apadása. A fő tartalmi rész bemutatja a folyamatok hatásait, azt, hogy milyen következményekkel jár népességszám degressziója, milyen mértékben változik a lakosság összetétele, illetve milyen más egyéb fizikális vagy gazdasági változások következnek be a Sajó-menti város életében.
A tanulmány célja nem az emberi mulasztások felrovása, hanem a Borsodi-iparvidék és az ország más térségeinek egyre aggasztóbb méretű demográfiai krízisére való figyelemfelhívás.

